**Mundtlig beretning 2011**

Det er jo første gang, jeg prøver at skulle holde en mundtlig beretning her på generalforsamlingen, og jeg vil ikke lægge skjul på, at jeg anser det for at være en stor opgave, som jeg har brugt meget tid på, men som jeg også synes, har været lærerig.

Som nyvalgt formand kommer man på formandsskole.

Der lærte jeg mange ting, bl.a. at sejle en tremastet skonnert i det Sydfynske Øhav i stiv kuling! Det var ikke nemt!

Jeg lærte også, at det er en rigtig god idé at have nogle indsatsområder for kredsen. Det er blevet til disse 4 områder:

1. Alle lærere og børnehaveklasseledere skal være medlem af DLF
2. Reaktion på kommende kommunale besparelser
3. Psykisk arbejdsmiljø
4. Samarbejde med andre kredse (primært Greve Lærerforening)

Jeg vil ikke gå i detaljer om målene, men i stedet henvise til vores hjemmeside [www.srlf.dk](http://www.srlf.dk)

Vi laver jævnligt status i kredsstyrelsen på, hvor langt vi er nået, og hvordan vi kommer videre.

Hvad er der ellers sket i det sidste år?

**Det nationale partnerskab om folkeskolen**

Jeg vil først sige et par ord om det nationale partnerskab, som led så krank en skæbne.

Det hele startede, da Lars Løkke i sin nytårstale i 2010 lancerede 360 graders eftersynet af folkeskolen.

Danmarks Lærerforening forsøgte naturligt nok at påvirke indholdet af dette storslåede eftersyn ved at sende forslag til temaer, og der blev i starten af 2010 afholdt flere møder med bl.a. folk fra Statsministeriet, Lars Løkke, Tina Nedergaard, Rejseholdet og DLF.

Rejseholdet præsenterede sine anbefalinger i juni 2010, og DLF forsøgte efterfølgende at få et møde i stand med undervisningsministeren – men forgæves.

Først i august indkaldte Undervisningsministeren til møde om partnerskabet. DLF fremlagde forslag til struktur og indhold i partnerskabet – men reelt var det et møde, hvor Undervisningsministeriet ville have DLF til at sige ja eller nej til hver af Rejseholdets 10 anbefalinger. DLF foreslog på samme møde, at der blev udarbejdet et fælles partnerskabsoplæg, og det enedes man om at gøre.

Herefter skete der intet i ca. en måned. DLF rykkede og rykkede for at få arbejdet med det fælles partnerskabsoplæg i gang, men intet skete.

Fredag d. 24. september modtog DLF på et møde med Undervisningsministeriet udkast til ”7 ambitiøse mål”. Partnerskabet var nu udvidet til også at omfatte elever og forældre. Undervisningsministeriet anmodede DLF om at melde forslag til ændringer ind hurtigst muligt.

DLF svarede tilbage, at svaret ville komme om mandagen, altså d. 27. september. Det kvitterede ministeriet for.

I løbet af mandagen var DLF og ministeriet i kontakt flere gange, ministeriet rykkede for svar, og DLF svarede, at man arbejdede på højtryk, men at svaret ville komme samme dag.

Kl. 15.50 sendte DLF sine forslag til ændringer til Undervisningsministeriet, og ca. 1½ time senere, kl. 17.32 var Tina Nedergaard på TV2/News og sagde bl.a., at DLF havde meldt sig ud af partnerskabet om folkeskolen!

* Hvilket jo var decideret usandt!

**Rejseholdets anbefalinger**

Regeringen nedsatte i januar 2010 et rejsehold bestående af 5 personer, som skulle foretage et 360 graders eftersyn af folkeskolen og komme med konkrete forslag til forbedringer. Forslagene skal bidrage til større faglighed blandt eleverne og til, at flere tager en ungdomsuddannelse.

Anbefalingerne kom til at se sådan ud:

1. Lærernes kompetencer skal styrkes

2. Hæv kompetencen hos skoleledere og skolechefer

3. Styrket forskning i skoleudvikling

4. Tydelige mål for, hvad elever skal lære

5. Stærkere fokus på skolens resultater

6. Langt færre elever skal i specielle tilbud

7. Elever i vanskeligheder skal have effektiv støtte

8. Skoler og kommuner skal have større frihed til at drive skole

9. Flere valg og mere it

10. Styrket faglighed gennem større skoler

Jeg har valgt 4 anbefalinger ud, som jeg vil kommentere.

Mange af anbefalingerne rummer positive ideer. Først og fremmest er det positivt, at rejseholdet har fokus på, at **lærernes kvalifikationer** er afgørende for en god undervisning. Det mest afgørende for elevernes resultater er nemlig lærernes kvalifikationer. Desværre er Danmark et af de lande i verden, hvor lærere gennemfører mindst efter - og videreuddannelse.

I Solrød har der de sidste par år været stærkt fokus på uddannelse af faglige vejledere indenfor læsning, matematik og naturfag. Skolekonsulenterne har været aktive med at udvikle skolernes faglige miljøer og tilbyde korte, lokale kurser.

Familie- og Uddannelsesudvalget i Solrød har dog besluttet at anvende deres udviklingspulje for 2011 på 195.000 og en pulje til styrkelse af de skolepolitiske mål på 110.000 kr. til lærernes efteruddannelse. Pengene vil blive brugt på lokale kurser indenfor områderne:

* LP – modellen
* Undervisning af autister og ADHD børn
* Forbedring af læseundervisningen i indskolingen
* Alm. faglig ajourføring

Fint nok, men behovet for kurser er **langt** større.

En anden anbefaling lyder sådan: **Langt færre elever skal i specialtilbud.**

”Elever, som er vurderet af psykologer til at have behov for et specialtilbud, har bedre af at gå i normalklassen. De bliver dygtigere både fagligt og socialt”, anfører rejseholdet som begrundelse for denne anbefaling.

Jeg tvivler på, at kommunerne har lige så ædle motiver, når de hiver børnene hjem fra forskellige specialtilbud i andre kommuner! Jeg tror, det handler om penge.

I Solrød har vi mange elever i normalklasserne, 23 – 25 elever pr. klasse er ganske normalt.

Selvom lærerne er dygtige til at tilgodese hver enkelt elevs behov i klassen, siger det sig selv, at der er en grænse for rummeligheden.

At kunne rumme elever i normalklassen, der er vurderet til specialtilbud, kræver specialpædagogisk viden, og den har mange lærere ikke.

Desuden kræver det mere end én voksen i klassen næsten hele tiden, så der kan skabes den arbejdsro og tryghed, der er helt afgørende for børns læring.

Det siger sig selv, at en lærer ikke både kan undervise og vejlede børnene, hvis en eller flere meget udad reagerende elever samtidig farer rundt og forstyrrer alle.

Det er i øvrigt vigtigt at huske, at et forældrepar, hvis barn er visiteret til et specialtilbud, med meget stor sandsynlighed får medhold, hvis de klager til Klagenævnet for vidtgående specialundervisning over en kommunes beslutning om, at barnet skal tilbage i normalklassen.

Solrød Kommune har oprettet specialklasser i kommunen for at nedbringe antallet af elever, der går i specialskole/specialklasse udenfor kommunen.

Desuden er der blevet uddannet vejledere på AKT området til at styrke skolernes kompetencer med udsatte elever.

Mange kommuner og skoler satser på, at lærerne tilegner sig færdige pædagogiske modeller i håb om at kunne inkludere flere elever i skolen.

Vi har i Solrød oplevet Mange Intelligenser, Læringsstile, Cooperative Learning, og senest er vi sprunget på LP vognen.

Det er alle hver for sig glimrende modeller og metoder, som man kan have meget gavn af i lærerjobbet.

Man skal efter min mening bare passe på, at man ikke stirrer sig alt for blind på én metode eller model. Det kan spærre for andre metoder, og det risikerer at hæmme vores selvstændige didaktiske tænkning.

**Flere valg og mere it.**

Sådan står der i anbefaling nr. 9. Skolerne bør efter Rejseholdets mening fremover udbyde linjer i udskolingen, så eleverne kan vælge den linje, de finder mest interessant for eksempel forud for, at de starter i 7. klasse.

Man håber derigennem at kunne motivere alle elever og forhindre, at nogle elever bliver så skoletrætte, at de ikke får taget en ungdomsuddannelse.

Både regering og opposition har da også skrevet en ny overbygning i skolen og en modernisering af afgangsprøven ind i deres bud på en folkeskolereform.

* Og så er de heller ikke nået længere! Sandsynligvis sker der ikke noget afgørende nyt før

efter det folketingsvalg, som skal holdes i 2011.

Det kan såmænd føles som en lettelse, for den nuværende regering har ændret folkeskoleloven 28 gange de sidste 9 år. I gennemsnit en ændring hver fjerde måned!

I Solrød vil man tilsyneladende gerne være på forkant med en eventuel reform. Der er på kommunalt plan nedsat en arbejdsgruppe bestående af de 4 skoleledere fra folkeskolerne, som sammen med Direktøren for Børneområdet og den Pædagogiske Udviklingschef skal udarbejde et oplæg til ”de fremtidige udviklingsmæssige mål og pejlemærker på baggrund af anbefalingerne fra regeringens rejsehold”. Blandt disse er en ny udskoling.

Det er dog nu besluttet at sætte arbejdet i bero og afvente udspil fra Christiansborg.

Nytænkning er en god ting! Men som med de tidligere nævnte pædagogiske modeller, er der også på dette område nogle ting, man skal være opmærksom på.

Vi skal værne om enhedsskolen, hvor eleverne ikke deles efter evner og social baggrund.

Hvis eleverne i enhedsskolen, sådan som regeringens rejsehold anbefaler det, fremover skal deles op i linjer efter 6. klasse, bliver det en stor opgave for skolen og for lærerne at sikre, at elevernes valg ikke lukker døre for dem i det videre uddannelsesforløb.

Vi har vist alle oplevet umotiverede, skoletrætte og generelt utjekkede elever i 13 – 14 års alderen, som senere blev nogle yderst fornuftige, velbegavede, sågar intellektuelle voksne mennesker.

Måske har enkelte af os selv været sådan engang!

Netop fordi vi de seneste mange år har haft en enhedsskole, var der ikke noget, der forhindrede de skoletrætte og umotiverede elever i at få en videregående uddannelse, da de blev lidt mere modne.

**Styrket faglighed gennem større skoler.**

**Rejseholdet anbefaler**, at skolerne fremover skal have en størrelse, så lærer- og ledelseskompetencer kan forenes med en effektiv ressourceudnyttelse.

I anbefalingerne står der endvidere, at en skole bør have mindst tre spor på hver årgang. Hvis en skole er for lille, går det ud over fleksibiliteten. For eksempel vil en lille skole ikke kunne tilbyde udskolingseleverne forskellige specialiserede linjer og en høj grad af valgfrihed ligesom det er vanskeligt at opnå de fordele, der er ved teamsamarbejde.

Endelig er små skoler dyrere end store skoler, blandt andet fordi de i praksis ofte har færre elever på hvert klassetrin. Samtidig har små skoler vanskeligere ved at rumme elever med særlige behov, som derfor i større udstrækning sendes i dyre specialtilbud. Små skoler vil derfor være svære at forene med målet om, at skolen skal magte alle elever – siger altså Rejseholdet!

I Solrød viser prognoserne lige nu, at børnetallet i Uglegårdsskolens og Jersie Skoles distrikter vil falde så meget de kommende år, at Byrådet har nedsat en arbejdsgruppe, der skal lave en beskrivelse af sammenlægning af de to skoler. De to scenarier, der skal beskrives, er

* én skole på to matrikler
* én skole på én matrikel

De to beskrivelser skal fremlægges på et møde med bl.a. Familie- og Uddannelsesudvalget og forældrebestyrelser d.4. april. Herefter følger en periode på ca. ½ år frem til november 2011, hvor administrationen først fremlægger sagen for Byrådet, og derefter **kan** Byrådet beslutte at offentliggøre sagen og sende én model i høring. Det vil ske i maj måned. Høringsperioden er på 8 uger. Måske beslutter Byrådet på baggrund af høringssvarene at holde et borgermøde i oktober, inden den endelige beslutning om en evt. sammenlægning af skoledistrikter tages i november. Beslutter Byrådet sig for en ny skolestruktur, vil den træde i kraft d. 1.august 2012.

Det er klart, at uvisheden om fremtiden belaster det psykiske arbejdsmiljø på de to involverede skoler meget i denne periode, hvor beslutningen om ændret skolestruktur ikke er taget endnu.

Vi vil fra kredsstyrelsens side bl.a. påpege dette overfor politikerne i en eventuel høringsfase.

Mange kommuner lægger skoler sammen i år med nedlæggelse af mange lærerstillinger til følge. En undersøgelse foretaget af Danmarks Lærerforening i januar viste, at 1536 lærerstillinger nedlægges i 2011. I 81 % af kommunerne skyldes nedlæggelserne besparelser. Lægges tallet sammen med de godt 1000 lærerstillinger, der blev nedlagt i 2010 når vi op på, at godt 2500 lærerstillinger er forsvundet på 2 år!

Selvom børnetallet er faldet lidt i disse år, er det slet ikke i en størrelsesorden, der berettiger denne nedgang.

I Solrød oplevede vi, at 12 af vores kolleger blev afskediget i foråret 2010. Af disse 12 var kun 4 begrundet i faldende elevtal. De resterende afskedigelser skyldtes underskud på skolernes budgetter. Det var en meget trist og uvant situation for os alle og som i høj grad satte det psykiske arbejdsmiljø på skolerne under pres.

I øjeblikket forsøger vi i Solrød Lærerforening at få lavet en forflyttelsesaftale med kommunen. Opstår der en situation, hvor der er for mange lærere eller børnehaveklasseledere på én skole, og der samtidig er mangel på lærere på en af kommunens andre skoler, vil det være godt at have en aftale med tilbud om evt. forflyttelse, inden der skrides til afskedigelse.

Jeg håber meget, vi får lavet en aftale, men skolelederne er desværre ikke særlig interesseret i en sådan aftale.

**Budget 2011**

Vedtagelsen af budget 2011 var imødeset med stor spænding. Hele foråret havde jungletrommerne nemlig lydt om, hvor elendigt det så ud med kommunens økonomi, og et større antal fyringer var at forvente.

Byrådet” skånede” skoleområdet i forhold til andre kommunale områder, da budgettet endelig blev vedtaget.

Det var glædeligt, at elevernes timetal ikke blev skåret yderligere ned. I rigtig mange kommuner ligger elevernes timetal på ministeriets minimumstimetal eller under det, selvom man ikke skulle tro, det kan lade sig gøre. I Solrød ligger timetallet mellem minimum og det vejledende timetal.

Desværre valgte man at nedlægge nogle af konsulentstillingerne. Det blev på det humanistiske, praktisk-musiske og skolebiblioteksområdet. Specialkonsulentområdet bliver også skåret ned.

Det er af stor betydning for en kommune at have konsulenter. Konsulenter sætter udviklingsprocesser i gang på skolerne og vejleder og sparrer med lærerne, men kommunen valgte altså at indskrænke på visse områder. Fremover vil der kun være konsulenter for IT, naturfag, specialundervisning og tale-høre området.

2 af konsulenterne har accepteret at træde ind i lærerstillinger til august 2011. 3 konsulenter er gået på pension.

Børnehaveklasselederne må se en tid i møde, hvor deres arbejdsforhold bliver forringet. Det er nemlig besluttet at skære assistenternes tid i børnehaveklasserne ned til det halve af den tid, de hidtil har haft i klassen, hvis klasserne er over 18 elever. Er der færre elever end 18, vil der fremover ikke være en assistent til stede.

Specialundervisningstilbud skal i højere grad gives i Solrød end tidligere. Det vil uvægerligt give øget pres på vores eksisterende specialklasser og flere elever vil skulle rummes i normalklasserne.

Skolernes driftskonti vil blive beskåret med 10 % fra august 2011. Der bliver simpelthen færre penge at drive skole for, og det vil utvivlsomt kunne mærkes kraftigt.

**A 08**

I 2009 indgik kredsen og Kommunen en ny arbejdstidsaftale, en såkaldt A08 aftale.

I indeværende skoleår arbejder 84 % af kommunerne i Danmark efter denne aftale.

Danmarks Lærerforening og Kommunernes Landsforening har i fællesskab lavet en evaluering af arbejdstidsaftalen.

Hovedindtrykket er, at der med A08 aftalen er sat en positiv udvikling i gang.

Hovedindtrykket fra skolerne kan resumeres således:

* Planlægningen af skoleåret for skolen som helhed og for lederne og de enkelte lærere er blevet lettere.
* Der er kommet et øget fokus på kerneopgaven - den samlede undervisningsopgave.
* Skolelederne er optagede af at udvikle kommunikationsformer, der udvikler dialogen med lærerne om mål, retning, prioritering og resultater.

A08 giver udfordringer for ledelse og lærere. Der er behov for især at sætte fokus på den dialog om mål og prioriteringer, der skal være mellem ledelse og lærere - på teamsamarbejdet og lærer- og lederrollen.

Lærerne tager positivt imod A08, der så tydeligt taler om respekt for lærernes faglighed. Lærerne har fået mere handlefrihed og råderet over arbejdstiden, samt ansvar for, at det ikke bliver for meget. Lærerne kan selv prioritere, ligesom der er bedre muligheder for i løbet af skoleåret at tage nye initiativer til at gøre noget nyt og anderledes, som kan forbedre undervisningen.

Friheden til at gøre, hvad der er nødvendigt, og ikke hvad der er tildelt tid til, har flyttet fokus fra tidsopmåling til prioritering af opgaver inden for undervisningsopgaven.

Dette skift i fokus nødvendiggør dog en yderligere præcisering af indholdet i teamsamarbejdet.

Lederne tager positivt imod, at planlægningen af skoleåret er blevet administrativt lettere. Lederne finder det ligeledes positivt, at mange konkrete opgaver indgår i den samlede undervisningsopgave, så der kan prioriteres og planlægges løbende efter behov.

Evalueringen viste også, at der er udviklingsområder at tage fat på,

f.eks. kan der arbejdes med

* at forbedre dialogen mellem ledelse og lærere
* at lærerne afstemmer de indbyrdes forventninger til hinanden i teamsamarbejdet
* at drøfte og foretage fælles prioriteringer af arbejdsopgaver,
* at drøfte og afklare, om ansvaret for en opgave ligger i teamet eller hos den enkelte lærer.

I kredsen har vi 2 gange lavet evaluering af A08 i form af et spørgeskema, der elektronisk blev sendt ud til hver lærer.

Desværre var svarprocenten begge gange så lav, at undersøgelsen ikke giver et validt indtryk. Vores tolkning af den lave svarprocent er, at første gang vi sendte undersøgelsen ud, havde arbejdstidsaftalen kun fungeret i ½ år, og det var for kort tid.

Anden gang var i december 2010, og hvordan vi skal tolke den lave svarprocent efter seneste undersøgelse, er lidt svært at sige, men måske er I bare ganske godt tilfredse med aftalen!

Aftalen er 2-årig, og bliver genforhandlet i øjeblikket. Der vil komme nole justeringer på nogle områder, men jeg er dog sikker på, at vi også næste skoleår har en A08 arbejdstidsaftale.

**Vi læser for livet**

Danmarks Lærerforening har i en årrække forsøgt at skabe en fælles national opbakning til at forbedre elevernes læsekompetencer. I 2004 foreslog foreningen i pjecen *Gør en god skole bedre*, at læsning blev prioriteret som nationalt indsatsområde. Siden har foreningen gentagne gange, senest i forbindelse med regeringens partnerskab, foreslået, at man i fællesskab arbejdede for at halvere antallet af dårlige læsere i folkeskolen. Det er imidlertid ikke lykkedes at få regeringen til at indgå i et samarbejde om dette mål.

Derfor lancerer foreningen nu et læseprojekt, *Vi læser for livet*. Håbet er, at foreningens projekt kan blive en katalysator for en national indsats i forhold til læsning.

Læseprojektet har baggrund i et konkret behov for at løfte læsefærdighederne hos eleverne på mellemtrinnet og i udskolingen. Derudover ser foreningen nogle åbenlyse strategiske muligheder i læseprojektet. I en situation, hvor der er politisk handlingslammelse, fordi folkeskolen er blevet kastebold i valgkampsstrategier fra alle sider i Folketinget, går Danmarks Lærerforening forrest og viser, at lærerne tager eleverne og deres læring alvorligt. Regeringen har ikke ønsket at tage Danmarks Lærerforening med på råd i skoleudviklingen, men som repræsentant for lærerne, som hver dag gør deres yderste for at give eleverne god undervisning, har hovedstyrelsen set det som en væsentlig opgave for foreningen at vise en vej fremad.

Målet med projektet er

* at bidrage til at reducere antallet af elever, der forlader skolen med dårlige læsekundskaber,
* at skabe engagement og viden om læsning hos lærere i alle fag, så der arbejdes med læseindsatsen i hele skoleforløbet og i alle fag, samt
* at vise politikerne hvordan man kan lave skolepolitik og skoleudvikling, uden at det sker gennem en stribe centrale lovinitiativer.

Realiseringen af projektet sker i den enkelte kommune/på den enkelte skole, der beslutter hvilke konkrete initiativer, der skal gennemføres for at fremme målet.

Projektet vil blive udfoldet i skoleårene 2011/2012 og 2012/13.

Ideen til projektet er blevet særdeles godt modtaget af førende forskere indenfor læsning. Ligeledes har Dansk Arbejdsgiverforening, LO og Dansk Industri hilst projektet meget velkomment.

Projektets indhold er beskrevet i ”Kredsnyt” fra februar måned, og på hjemmesiderne [www.vilæserforlivet.dk](http://www.vilæserforlivet.dk) eller via [www.dlf.org](http://www.dlf.org) kan man læse meget mere om projektet.

Det er helt utraditionelt for Danmarks Lærerforening at medfinansiere en folkeskoleopgave, men foreningen vil gerne vise, at lærere gør noget konkret, og Danmarks Lærerforening bruger oven i købet kontingentkroner på projektet for at forbedre skolens resultater.

Det er blevet besluttet at bruge 5 millioner på projektet.

**OK11**

Det sidste jeg vil sige noget om, er overenskomstforhandlingerne. De blev afsluttet i slutningen af februar, ved at der bl.a. blev indgået forlig mellem forhandlingsfællesskabet KTO og Kommunernes Landsforening (KL) og mellem Lærernes Centralorganisation (LC) og KL.

En af Anders Bondos første kommentarer efter afslutningen af overenskomstforhandlingerne var:

”Der er ingen risiko for skulderskader, fordi vi har haft armene for højt oppe!”

Han mente dog godt at kunne være resultatet bekendt under de givne vilkår, som var ekstremt vanskelige.

Overenskomst 2011 bliver kaldt en vedligeholdelsesoverenskomst. Nogen lønfest er der i hvert fald ikke tale om.

Der var få penge at forhandle om, bl.a. fordi vores lønudvikling har været bedre end de privat ansattes. Den såkaldte reguleringsordning, som udligner lønforskellen mellem privat ansatte og offentligt ansatte, er blevet negativ. Det betyder, at vi på nuværende tidspunkt skylder penge. For at afvikle den gæld, får vi ingen lønforbedring det første år, altså i 2011.

I overenskomstens andet år vil reallønnen efter al sandsynlighed være sikret med lønstigningen på 2,65 %.

Denne lønstigning kommer til udbetaling således:

* 1.januar 2012 1,81 %
* 1.oktober 2012 0,84 %

De viste tal er resultatet af forhandlingerne mellem KTO og KL.

Der har også været forhandlinger mellem LC og KL.

I disse forhandlinger har 0,3 % af lønsummen været til forhandling. Til alle lærere og andre basisstillinger er disse midler brugt til et tillæg på 0,3 % af den enkelte ansattes pensionsgivende løn. Overenskomstansatte kan vælge, at tillægget skal indbetales på pensionskontoen i Lærernes Pension. Tjenestemænd kan vælge at indbetale tillægget til en supplerende pension. Tillægget kommer til udbetaling fra 1. januar 2012.

**De omtrentlige månedlige lønstigninger i 2012 er følgende:**

Børnehaveklasseleder beg. løn 700 kr.

Børnehaveklasseleder slutløn (ny løn) 775 kr.

Børnehaveklasseleder slutløn (gl. løn) 795 kr.

Lærer beg. løn. 740 kr.

Lærer slutløn (ny løn) 880 kr.

Lærer slutløn (gl. løn) 940 kr.

Skolekonsulent 975 kr.

Skolepsykolog 940 kr.

Udover generelle lønstigninger er følgende bl.a. aftalt:

* Seniordage videreføres
* Vilkårene for tjenestemandspension forringes fra 2019. Det rammer tjenestemænd født senere end 1.1.1959.
* Efter 2019 optjenes en bonus på 15 % ved mere end 37 års pensionsalder.
* Forbedrede opsigelsesvarsler for TR og AMR ved arbejdsmangel
* Forhandling om funktionsløn for AMR

Parterne har aftalt, at leder og lærer sammen udarbejder en individuel efteruddannelsesplan. Planen kan udfærdiges i forbindelse med den årlige MUS samtale.

Man kan synes, det er lidt fjollet, for alle ved jo, at der stort set ikke er nogen penge til efteruddannelse i øjeblikket, men man kan ved en sådan plan markere vores behov for efteruddannelse. På den måde kan det forhåbentlig bruges strategisk på længere sigt.

Derudover er der enighed om at undersøge, hvorvidt der er midler i ordningen til dækning for kritisk sygdom 2 gange.

Som sagt er der bestemt ikke noget at juble over ved denne overenskomst.

Vi vil dog fra kredsstyrelsens side anbefale, at I stemmer ja til aftalen. Vi vil efter vores mening ikke få noget som helst ud af en konflikt i forbindelse med denne overenskomst.

Så tror jeg, jeg er ved at være nået til vejs ende.

Det er svært at spå om, hvad det kommende år vil bringe på skoleområdet, men lur mig, om vi ikke vil komme til at høre meget mere om

* skolestruktur
* længere skoledag for de yngste elever
* udskoling baseret på større valgfrihed for eleverne
* disciplin i skolen
* ændringer på specialundervisningsområdet
* krav om øget inklusion

og det uanset hvilken regering vi får efter et folketingsvalg

Jeg overgiver hermed beretningen til generalforsamlingens behandling.